FERENC PÜSPÖK, ISTEN SZOLGÁINAK SZOLGÁJA.

A dolgok örök emlékezetére.

Mi, kik Péter utódjának igen súlyos hivatalát viseljük, szívünkön viselve a Magyarországon élő bizánci szertartású krisztushívők lelki előrehaladását és kormányzását, nekik szélesebb egyházszervezeti kereteket is létrehozni kívánunk. Meghallgatva tehát tiszteletreméltó testvérünket, a Keleti Egyházak Kongregációja bíboros-prefektusát és mindazokat, akiket ez érint, legfőbb apostoli hatalmunknál fogva a Hajdúdorogi Eparchiát bizánci szertartás szerinti, Hajdúdoroginak nevezett Metropolitai Egyház rangjára emeljük, Debrecen jeles városában létesítendő székhellyel, saját jogokkal és kötelezettségekkel. Szuffragáneus egyházmegyéi továbbá az ugyanezen a napon felállított Nyíregyházi és Miskolci Eparchiák lesznek. Mindezek, s a továbbiak a Keleti Egyházak Törvénykönyve szerint rendeztessenek el. Ezen túlmenően az ilyenkor szokásos okiratok készüljenek el és küldessenek el a fent nevezett Kongregációhoz. Amit pedig ezen Apostoli Konstitúcióval elrendelünk, mindörökre megtartani parancsoljuk, bármilyen ellenkező ok ellenére is. Biztosak vagyunk abban, hogy az eljövendő években ezen döntésünkből a mindennapi apostoli munkában és eme egész nyáj felvirágzásában számos üdvös gyümölcs fog teremni.

Kelt Rómában, Szent Péternél, az Úr 2015. esztendejében, március 19-én, Szent Józsefnek, a Boldogságos Szűz Mária jegyesének főünnepén, pápaságunk 3. évében.

(Fordította: dr. Véghseő Tamás)